CELEX: 52015PC0289
Language: fi
Date: 2015-06-12
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Italialle ottaa käyttöön yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeava erityistoimenpide

EUROOPAN KOMISSIO
            Bryssel 12.6.2015
            COM(2015) 289 final
            2015/0129(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Italialle ottaa käyttöön yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeava erityistoimenpide
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Ehdotuksen perustelut ja tavoitteet
            
            
               Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY, jäljempänä ”alv-direktiivi”, 395 artiklan 1 kohdan mukaisesti antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisen verovilpin tai veron kiertämisen estämiseksi.
            
            
               Italian tasavalta pyysi komissiossa 24. marraskuuta 2014 rekisteröidyssä kirjeessä lupaa poiketa alv-direktiivin 206 ja 226 artiklasta. Komissio antoi alv-direktiivin 395 artiklan 2 kohdan mukaisesti Italian tasavallan hakemuksen tiedoksi muille jäsenvaltioille 16. maaliskuuta 2015 päivätyllä kirjeellä. Komissio ilmoitti 17. maaliskuuta 2015 päivätyllä kirjeellä Italian tasavallalle, että sillä oli kaikki hakemuksen arviointia varten tarvittavat tiedot.
            
            
               Yleinen tausta
            
            
               Tilastollisten tarkastusten järjestelmän käyttöönoton jälkeen Italia on havainnut vakavia alv-petoksia viranomaisille toimitettavissa tavaraluovutuksissa ja palvelusuorituksissa. Yleisen säännön mukaan tällaisista luovutuksista ja suorituksista on kannettava alv, joka viranomaisten on maksettava asianomaisen hinnan ohella tavaran luovuttajalle tai palvelun suorittajalle. Italia on havainnut, että monet tavaroiden luovuttajat ja palvelujen suorittajat syyllistyvät verovilppiin jättämällä kyseisen alv:n suorittamatta veroviranomaisille.
            
            
               Tämän estämiseksi Italia on pyytänyt, ettei alv:a enää maksettaisi tavaroiden luovuttajille ja palvelujen suorittajille silloin, kun kyseessä on tavaraluovutus tai palvelusuoritus viranomaisille. Koska viranomaiset eivät kuitenkaan periaatteessa ole verovelvollisia, ns. käännetyn verovelvollisuuden soveltaminen ei ole mahdollista, sillä muut kuin verovelvolliset eivät yleisen säännön mukaan anna alv-ilmoituksia, joihin sisältyvä alv voidaan ottaa huomioon ja vähentää. Sen vuoksi Italia aikoo kehittää järjestelmän, jossa alv maksettaisiin viranomaisille toimitettavista tavaraluovutuksista ja palvelusuorituksista erilliselle suljetulle pankkitilille. Arvioiden mukaan tämän ansiosta saataisiin yhteensä noin 741–1 235 miljoonan euron alv-tulot.
            
            
               Jotta Italia voisi ottaa tällaisen järjestelmän käyttöön, se on pyytänyt lupaa poiketa alv-direktiivin 206 artiklasta varmistaakseen, ettei tavaroiden luovuttajien ja palvelujen suorittajien tarvitse enää suorittaa tavaraluovutuksistaan ja palvelusuorituksistaan veroviranomaisille alv:a, koska se viranomainen, jolle tavarat on luovutettu tai palvelut suoritettu, maksaa alv:n edellä esitetyn mukaisesti erityiselle tilille. Samalla on tarpeen poiketa alv-direktiivin 226 artiklasta sen suhteen, mitä kauppalaskuihin merkittäviä tietoja voidaan enintään vaatia verovelvollisilta tavaroiden luovuttajilta ja palvelujen suorittajilta, ja sallia näin ollen erityisen lisämaininnan merkitseminen kauppalaskuun siitä, että alv on maksettava erillisille tilille eikä tavaroiden luovuttajalle tai palvelun suorittajalle.
            
            
               Italia on vaatinut kesäkuusta 2014 alkaen sähköistä laskua viranomaisille toimitettavista tavaraluovutuksista ja palvelusuorituksista. Tämä on tehnyt mahdolliseksi sen, että yksittäisiä liiketoimia ja viranomaisille niiden tekemistä hankinnoista maksettaviksi tulevia tarkkoja alv-määriä voidaan valvoa reaaliajassa. Näiden tarkkojen tietojen perusteella pitäisi tällä alalla olla mahdollista tehdä tarkastuksia perinteisillä valvontatekniikoilla ilman tarvetta poiketa alv-direktiivistä. Italia pyysi kuitenkin asianmukaisen valvontapolitiikan järjestämiseksi ja täytäntöönpanemiseksi sekä maksimaalisen hyödyn saamiseksi sähköisten laskujen sisältämistä tiedoista, että edellä mainittua erityisjärjestelmää sovellettaisiin rajoitetun ajan. Italia on myös luvannut, ettei se hae poikkeukselle jatkoa.
            
            
               Sähköistä laskutusjärjestelmää varten on perustettu kaikille viranomaisille yhteinen tietokanta, johon on pääsy asiaa koskevan verkkosivuston kautta. Tämän pitäisi antaa tavaroiden luovuttajille ja palvelujen suorittajille riittävät takeet siitä, että niiden luovutukset ja suoritukset toimitetaan viranomaisille, joihin poikkeustoimenpidettä sovelletaan.
            
            
               Yksi ehdotetun toimenpiteen vaikutuksista on kuitenkin se, että lähinnä viranomaisille tavaraluovutuksia tai palvelusuorituksia toimittavat verovelvolliset eivät enää pysty kompensoimaan tuotantopanoksistaan maksamaansa alv:a sillä alv:llä, jonka ne saavat asiakkailtaan tavaraluovutuksistaan tai palvelusuorituksistaan. Tämäntyyppiset verovelvolliset voivat joutua tilanteeseen, jossa niillä on jatkuvasti verosaatavia ja niiden on haettava tätä alv-palautusta verohallinnolta. 
            
            
               Italian veronpalautusmenettely on kuitenkin herättänyt epäilyjä. On syytä muistaa, että sitä vastaan on edelleen käynnissä rikkomusmenettely, jota ei ole vielä saatu päätökseen
                  1
               .
            
            
               Tämän vuoksi Italia on uudistanut veronpalautusjärjestelmänsä ja lupaa palauttaa alv:n kolmen kuukauden kuluessa hakemuksen esittäjälle. Tämän kokonaisuudistuksen lisäksi Italia määritti sellaisten verovelvollisten luokat, joille palautus on myönnettävä ensisijaisesti. Tämä määrittely perustui niiden harjoittamaan liiketoimintaan ja liiketapahtumien tyyppiin. Ehdotetun poikkeuksen piiriin kuuluvat verovelvolliset saisivat tällaisen ensisijaisen aseman. 
            
            
               Jotta kuitenkin poikkeuksen edellyttämä seuranta voitaisiin taata, Italiaa pyydetään antamaan kertomus tällaisiin verovelvollisiin sovellettavasta alv-palautusjärjestelmästä 18 kuukauden kuluttua poikkeuksen voimaantulosta. Tässä kertomuksessa olisi varsinkin oltava tilastoja siitä, miten kauan alv-palautusten maksaminen näille verovelvollisille keskimäärin kestää, ja esitettävä mahdollisia muita tässä yhteydessä esiin tulleita ongelmia.
            
            
               Komissio on saanut tietää, että Italia on jo aloittanut toimenpiteen soveltamisen odottamatta asiaankuuluvan neuvoston päätöksen antamista.
            
            
               2.INTRESSITAHOJEN KUULEMINEN JA VAIKUTUSTEN ARVIOINTI
            
            
               Intressitahojen kuuleminen
            
            
               Tämä ehdotus perustuu Italian esittämään pyyntöön ja koskee ainoastaan kyseistä jäsenvaltiota.
            
         
         
            
               Asiantuntijatiedon käyttö
            
            
               Ulkopuolisia asiantuntijoita ei tarvittu.
            
            
               Vaikutusten arviointi
            
            
               Päätöksellä pyritään ensisijaisesti estämään viranomaisille toimitettavissa tavaraluovutuksissa ja palvelusuorituksissa havaittuja veropetoksia edellyttämällä, että alv maksetaan erillisille suljetulle pankkitilille.
            
            
               Koska kuitenkin tämän järjestelmän piiriin kuuluvat tavaroiden luovuttajat ja palvelujen suorittajat eivät saa alv:a asiakkailtaan, niiden on usein haettava alv-palautusta. Jotta tällaisille verovelvollisille ei aiheutettaisi kielteisiä vaikutuksia, veronpalautusjärjestelmän on toimittava moitteettomasti. Italia on ilmoittanut toteuttaneensa tarvittavat oikeudelliset ja hallinnolliset toimenpiteet tätä varten.
            
            
               Toimenpiteellä ei ole kielteisiä vaikutuksia alv:sta saataviin unionin omiin varoihin.
            
            
               3.EHDOTUKSEEN LIITTYVÄT OIKEUDELLISET NÄKÖKOHDAT
            
            
               Italialle annettava lupa ottaa käyttöön alv-direktiivistä poikkeava toimenpide, jossa asiakas ei maksa alv:a viranomaisille toimitettavista tavaraluovutuksista ja palvelusuorituksista vaan se maksetaan erilliselle pankkitilille. Ehdotuksessa vaaditaan Italiaa antamaan 18 kuukauden kuluttua kertomus tämän toimenpiteen soveltamisalaan kuuluvien verovelvollisten alv-palautusten tilanteesta. 
            
            
               Oikeusperusta
            
            
               Alv-direktiivin 395 artikla. 
            
            
               Toissijaisuusperiaate
            
            
               Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta. 
            
            
               Suhteellisuusperiaate
            
            
               Ehdotus on suhteellisuusperiaatteen mukainen seuraavista syistä: 
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. 
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen nähden, että tarkoituksena on estää verovilppiä. 
            
            
               4.TALOUSARVIOVAIKUTUKSET
            
            
               Sääntelytavan valinta
            
            
               Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva sääntelytapa myös sen vuoksi, että se voidaan osoittaa yksittäisille jäsenvaltioille. 
            
            
               5.LISÄTIEDOT
            
         
         
            
               Ehdotus sisältää raukeamislausekkeen. Poikkeuksen voimassaolo päättyy ilman eri toimenpiteitä 31. joulukuuta 2017.
            
            
               2015/0129 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Italialle ottaa käyttöön yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  2
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Italia pyysi komissiossa 24 päivänä marraskuuta 2014 rekisteröidyssä kirjeessä lupaa saada ottaa käyttöön direktiivin 2006/112/EY 206 ja 226 artiklasta poikkeava erityistoimenpide, joka liittyy arvonlisäveroon (alv) ja laskutusjärjestelyihin.
            
            
               (2)Komissio ilmoitti 16 päivänä maaliskuuta 2015 päivätyllä kirjeellä muille jäsenvaltioille Italian esittämästä pyynnöstä. Komissio ilmoitti Italialle 17 päivänä maaliskuuta 2015 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot.
            
            
               (3)Italia on havainnut vakavia petoksia viranomaisille toimitettavissa tavaraluovutuksissa ja palvelusuorituksissa. Tällaisissa luovutuksissa ja suorituksissa viranomaiset maksavat alv:n tavaroiden luovuttajalle tai palvelun suorittajalle, joka on velvollinen suorittamaan tämän alv:n verohallinnolle. Italia on kuitenkin ilmoittanut, että monet toimijat syyllistyvät verovilppiin jättämällä kyseisen alv:n maksamatta veroviranomaisille.
            
            
               (4)Italia pyysi poikkeustoimenpidettä estääkseen sen, että viranomaisille toimitettavista tavaraluovutuksista tai palvelusuorituksista kannettava alv maksetaan asianomaiselle luovuttajalle tai suorittajalle, ja pyytää sen sijaan, että alv maksetaan erillisille suljetulle pankkitilille. Poikkeustoimenpiteellä olisi estettävä tällaisen verovilpin mahdollisuus maksettavan alv:n määrään vaikuttamatta.  Tämän vuoksi on tarpeen poiketa tällaisten luovutusten ja suoritusten osalta direktiiviin 2006/112/EY 206 artiklasta. On myös tarpeen poiketa direktiivin 2006/112/EY 226 artiklasta, jotta laskuun voidaan lisätä erityismerkintä siitä, että alv on maksettava kyseiselle erityistilille. 
            
            
               (5)Tämän toimenpiteen vuoksi tavaraluovutuksia tai palvelusuorituksia viranomaisille toimittavat verovelvolliset voivat joutua hakemaan useammin alv-palautusta verohallinnolta. Italia on ilmoittanut toteuttaneensa tarvittavat oikeudelliset ja hallinnolliset toimenpiteet nopeuttaakseen veronpalautusprosessia takeena siitä, että asianomaisten verovelvollisten vähennysoikeutta kunnioitetaan täysimääräisesti. Sen vuoksi Italian olisi 18 kuukauden kuluttua poikkeustoimenpiteen voimaantulosta annettava komissiolle kertomus verovelvollisille maksettavien alv-palautusten kokonaistilanteesta ja erityisesti siihen keskimäärin kuluvasta ajasta. Italia on vuodesta 2014 alkaen edellyttänyt, että viranomaisille toimitettavista tavaraluovutuksista ja palvelusuorituksista on laadittava sähköinen lasku. Tämän tulisi mahdollistaa sähköisesti saatavilla oleviin tietoihin perustuva moitteeton valvonta kyseisellä alalla sitten, kun asianmukaiset valvontamenettelyt on kehitetty ja otettu käyttöön.  Kun järjestelmä on otettu kokonaisuudessaan käyttöön, direktiivistä 2006/112/EY poikkeamiseen ei pitäisi olla enää tarvetta. Sen vuoksi Italia on vakuuttanut, ettei se hae poikkeustoimenpiteelle myönnettävän luvan jatkamista.
            
            
               (6)Poikkeustoimenpide on näin ollen oikeassa suhteessa tavoitteisiin nähden, koska sen soveltamisaika on rajallinen ja se koskee vain alaa, jossa verovilppi aiheuttaa suuria ongelmia.  Poikkeustoimenpide ei myöskään aiheuta sellaista vaaraa, että veropetokset siirtyisivät muille aloille tai muihin jäsenvaltioihin.
            
            
               (7)Poikkeus ei aiheuta kielteisiä vaikutuksia lopullisessa kulutusvaiheessa kannettavan veron kokonaismäärään, eikä se vaikuta alv:sta saataviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 206 artiklassa säädetään, Italialle annetaan lupa edellyttää, että vastaanottaja maksaa viranomaisille toimitettavista tavaraluovutuksista ja palvelusuorituksista kannettavan alv:n verohallinnon erilliselle suljetulle pankkitilille. 
            
         
         
            
               2 artikla
            
            
               Poiketen siitä, mitä direktiivin 2006/112/EY 226 artiklassa säädetään, Italialle annetaan lupa edellyttää, että viranomaisille toimitettavista tavaraluovutuksista ja palvelusuorituksista laadittaviin laskuihin lisätään erityismerkintä siitä, että alv on maksettava verohallinnon erilliselle suljetulle pankkitilille.
            
            
               3 artikla
            
            
               Italian on ilmoitettava 1 ja 2 artiklassa tarkoitetut kansalliset toimenpiteet komissiolle. 
            
            
               Italian on 18 kuukauden kuluttua 1 ja 2 artiklassa tarkoitettujen toimenpiteiden voimaantulosta laadittava komissiolle kertomus näiden toimenpiteiden soveltamisalaan kuuluville verovelvollisille maksettavien alv-palautusten kokonaistilanteesta ja erityisesti veronpalautusprosessiin keskimäärin kuluvasta ajasta. 
            
            
               4 artikla
            
            
               Tämän päätöksen voimassaolo päättyy 31 päivänä joulukuuta 2017.
            
            
               5 artikla
            
            
               Tämä päätös on osoitettu Italian tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Asian numero 2013/4080.
               
               
                  
                     (2)
                  EUVL L 347, 11.12.2006, s. 1.